ලෝක වෙළෙඳපොළේ පරිභෝජනයට නුසුදුසු යැයි ඉවත ලන ආහාර ඇතුළු වෙනත් පාරිභෝගික ද්‍රව්‍ය ටොන් ගණනින් මෙරටට ගෙන්වා අලුත් කර අලෙවි කිරීමේ මහා පරිමාණ ජාවාරමක් පිළිබඳ තොරතුරු ලැබී තිබේ.මෙරටට විවිධ ආහාර ද්‍රව්‍ය ආනයනය කරන ඇතැම් කෝටිපති ව්‍යාපාරිකයන් විසින් මෙම ජාවාරම සිදු කරන්නේ ලෝක වෙළෙඳපොළෙන් මේ පාරිභෝගික ද්‍රව්‍ය අතරමැදියන් හරහා ලබා ගනිමින් බවටද පාරිභෝගික අධිකාරියට තොරතුරු ලැබී තිබේ.කල් ඉකුත් වූ පලුදු වූ සහ වෙනත් විවිධාකාරයේ දෝෂ සහිත පාරිභෝගික ද්‍රව්‍ය මෙසේ මිලදී ගෙන බොහෝ විට එම රටවලදීම අලුත් ලේබල් දින වකවානු සඳහන් කර මෙරටට ගෙන එන බවත් ඇතැම් විට මෙරටට ගෙන ඒමෙන් පසුවත් ඒවා නැවත අලුත්කර බෙදා හැරීම සිදු කරන බවටද තොරතුරු ලැබී තිබේ.පසුගියදා කොටහේන ප්‍රදේශයෙන් පරිභෝජනයට නුසුදුසු පාරිභෝගික ද්‍රව්‍ය අලුතින් ලේබල් ගසා අලෙවි කරන ප්‍රසිද්ධ සමාගමක් වැටලීමෙන් පසු මෙම තොරතුරු අනාවරණය වී ඇත.මේ ජාවාරම්කරුවන් හඳුනාගෙන ඔවුන්ට පමණක් නොව එම පාරිභෝගික ද්‍රව්‍යවලට ප්‍රමිති‍ සෞඛ්‍ය සහතික ලබාදී තිබේ නම් එම නිලධාරීන්ට එරෙහිව නීතිය තදින්ම ක්‍රියාත්මක කිරීමට තීරණය කර තිබේ.මේ වන විටත් විශාල වශයෙන් මෙරටට පාරිභෝගික ද්‍රව්‍ය ආනයනය කරන සමාගම්වල එම ද්‍රව්‍ය පරීක්ෂා කිරීම සඳහා පාරිභෝගික අධිකාරියේ වැලීම් අංශ කටයුතු යොදා තිබේ.පාරිභෝගික ද්‍රව්‍ය පමණක් නොව මෙරටට සිමෙන්ති ආනයනය කරන ප්‍රසිද්ධ සමාගමක් මීට මාස කිහිපයකට පෙර ඔවුන්ගේ කල් ඉකුත් වී ගල්ගැසී තිබූ සිමෙන්ති තොග හොර රහසේ සේවකයන් යොදා කුඩුකර නැවත ගෝනි කර විකුණා ඇති බවටද තොරතුරු ලැබී තිබේ.